《奉送太古归旧隐》
宋代·沈辽

前年姚令下阳羡，老夫为赋铜官山。飘飘道人今复往，有如孤云谁可攀。

三尺古琴膝上弹，一杯龙水刀无环。药囊空空何所有，独抱冲气参人寰。

人生富贵无金丹，须臾白骨凋朱颜。何为愁苦强作乐，逍遥不去烟霞间。

吾昔东游岂无意，腰下铜章初不关。至今山水尚可想，断梦时向荆溪还。

安得此身如白鹤，飞与道人天外闲。路逢仙友若相问，为道绿发今斓斑。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。